Türkmenistanyň Kärdeşler arkalaşyklarynyň Milli merkeziniň Geňeşiniň 2023-nji ýylyň 7 -nji awgustynda  21-28 g belgili Karary bilen tassyklanyldy 
Kärdeşler arkalaşyklarynyň ilkinji guramalary hakynda

DÜZGÜNNAMA

Aşgabat – 2023 
    

1. Kärdeşler arkalaşyklarynyň ilkinji guramalary (mundan beýläk, ilkinji guramalar) hakynda Düzgünnama Türkmenistanyň Konstitusiýasyna, “Kärdeşler arkalaşyklary, olary hukuklary we işiniň kepillikleri hakynda” Türkmenistanyň Kanunyna, Türkmenistanyň Zähmet kodeksine, şeýle hem Türkmenistanyň Kärdeşler arkalaşyklarynyň Tertipnamasyna esaslanýar hem-de kärdeşler arkalaşygynyň ilkinji guramalarynyň we olaryň saýlawly edaralarynyň (komitetleriniň) döredilmegini hem işiniň esasy ugurlaryny we wezipelerini kesgitleýär. 


2. Ilkinji guramalar Türkmenistanyň Kärdeşler arkalaşyklarynyň binýadydyr. Kärdeşler arkalaşygynyň agzalygyna raýatlaryň kabul edilmeginiň şertleri, agzalarynyň hukuklary we borçlary, maliýe esaslary Türkmenistanyň Kärdeşler arkalaşyklarynyň Tertipnamasy bilen kesgitlenilýär.



3.  Kärdeşler arkalaşyklarynyň ilkinji guramalaryny döretmek üçin şu aşakdaky çäreleri amala aşyrylmaly: 



- işgärleriň arasyndan guramaçylyk topary döretmeli;



- umumy ýygnagy (konferensiýany) geçirmek bilen bagly düşündiriş hem wagyz işlerini geçirmeli;



- kärdeşler arkalaşygyň agzalygyny kabul etmek barada işgärleriň arzalaryny kabul etmeli (iň azyndan 5 (bäş) adamdan);



- ilkinji guramany döretmek baradaky guramaçylyk umumy ýygnagyň (konferensiýanyň) anyk senesini, wagtyny we geçiriljek ýerini, onuň gün tertibini, çagyryljak adamlaryň sanawyny we gaýry guramaçylyk meseleleri kesgitlemeli;



- umumy ýygnagyň (konferensiýanyň) netijeleri boýunça onuň teswirnamasyny düzmeli hem-de kärdeşler arkalaşyklarynyň ýokarky ýolbaşçy guramasyna hasaba almak üçin degişli resminamalary, umumy ýygnagyň (konferensiýanyň) kararlaryny bermeli.



Kärdeşler arkalaşyklarynyň ýokarky ýolbaşçy guramasy täze döredilen ilkinji guramany hasaba almak baradaky karar kabul edýär. 

4. Kärdeşler arkalaşygynyň ilkinji guramalary guramaçylyk-hukuk we eýeçiligiň görnüşine garamazdan, Türkmenistanyň kärhanalarynda, edaralarynda we guramalarynda, bilim edaralarynda, şeýle hem Türkmenistanyň çäginde ýerleşen, esaslandyryjylary hem-de eýeleri daşary ýurtly ýuridiki ýa-da fiziki şahslar (doly ýa-da kem-käsleýin) bolan edara görnüşindäki ýa-da şahsy taraplar bolup durýan edara-kärhanalarda, guramalarda we okuw mekdeplerinde Türkmenistanyň Kärdeşler arkalaşyklarynyň Tertipnamasyna laýyklykda kärdeşler arkalaşygynyň azyndan 5 (bäş) agzasy bar bolan halatynda kärdeşler arkalaşyklarynyň ilkinji guramalary (mundan beýläk, ilkinji gurama) döredilip bilner. Eger-de kärdeşler arkalaşygynyň azyndan 5 (bäş) agzadan az bolan halatynda kärdeşler arkalaşygynyň topary döredilip bilner.


Bilim edaralarynda mugallymlaryň, beýleki işgärleriň, talyplaryň (okuwçylaryň) hataryndan kärdeşler arkalaşyklarynyň bitewi ilkinji guramalary döredilýär.



5. Kärdeşler arkalaşygynyň ilkinji guramasyny döretmek baradaky mesele kärdeşler arkalaşygynyň ilkinji guramasynyň umumy ýygnagynda (konferensiýada) çözülýär, soňra Türkmenistanyň Kärdeşler arkalaşyklarynyň Milli merkeziniň Geňeşiniň bellän tertibinde Türkmenistanyň Kärdeşler arkalaşyklarynyň Milli merkeziniň we TKA-nyň çäk birleşmeleriniň degişli pudaklar tarapyndan bellige alynýar.



Aşgabat şäherinde döredilen ilkinji guramalar TKA-nyň kärdeşler arkalaşyklarynyň degişli pudaklaýyn Geňeşleri tarapyndan bellige alynýar. Arkadag şäherinde döredilen ilkinji guramalar TKA-nyň çäk birleşmesi tarapyndan bellige alynýar.
TKA-nyň kärdeşler arkalaşyklarynyň pudaklaýyn Geňeşleriniň kärdeşler arkalaşygynyň ilkinji guramalary bilen aragatnaşyklary Türkmenistanyň Kärdeşler arkalaşyklarynyň Milli merkeziniň Geňeşi tarapyndan tassyklanan Düzgünnama bilen kesgitlenilýär. 
6. Kärdeşler arkalaşyklarynyň toparynda we ilkinji guramasynda umumy ýygnak (konferensiýa) zerurlygyna görä, ýöne azyndan ýylda 2 (iki) gezek geçirilýär.


Kärdeşler arkalaşygynyň ilkinji guramasynyň umumy ýygnagynyň (konferensiýasynyň) wekillerini saýlamagyň tertibini we olaryň san düzümini (kwotasyny) kärdeşler arkalaşygynyň ilkinji guramasy kesgitleýär.


7. Eger-de, kärdeşler arkalaşyklarynyň ilkinji guramalarynyň, kärdeşler arkalaşygynyň ilkinji guramasynyň agzalarynyň ýarysyndan köpüsi gatnaşýan bolsa, kärdeşler arkalaşyklarynyň ýygnaklary, mejlisleri ygtyýarly diýlip hasap edilýär.



Eger-de, saýlanan wekilleriň azyndan 2/3 (üçden ikisi) gatnaşýan bolsa, kärdeşler arkalaşyklarynyň konferensiýalary, gurultaýlary ygtyýarly diýlip hasap edilýär. 



Zerur mukdardaky adam sany ýeterlik bolup, ýygnaga gatnaşýanlaryň, konferensiýanyň, gurultaýyň wekilleriniň, kärdeşler arkalaşygynyň saýlawly edarasynyň agzalarynyň ýarysyndan köpüsi ses beren bolsa, karar kabul edilen hasaplanylýar (Türkmenistanyň Kärdeşler arkalaşyklarynyň Tertipnamasynyň 47-nji, 53-nji we 65-nji bölümlerinden özgesi).

8. Kärdeşler arkalaşyklarynyň ilkinji guramalarynyň ygtyýarlyklary: 

- kärhanalarda kärdeşler arkalaşyklarynyň agzalarynyň hukuklaryny we bähbitlerini goraýar, olaryň syýasy-jemgyýetçilik işjeňligini ýokarlandyrýar,  durmuş-ykdysady meseleleri boýunça işgärleriň, talyplaryň we okuwçylaryň adyndan çykyş edýär, bu işlere degişli meýilnamalary işläp taýýarlamaga we kabul etmeklige gatnaşýar;

- zähmetkeşler köpçülikleriniň adyndan iş berijiler bilen duşuşyklary geçirýär we köpçülikleýin şertnamanyň esasy ugurlaryny kesgitleýär; 

- iş beriji bilen köpçülikleýin şertnamany baglaşýar, onuň ýerine ýetirilişine gözegçilik edýär;


- köpçülikleýin şertnamanyň ýerine ýetirilişi barada iş berijiniň ýa-da onuň wekiliniň we kärdeşler arkalaşyklarynyň ilkinji guramasynyň saýlawly edarasynyň (komitetiniň) hasabatyny diňleýär, zähmet köpçüliginiň öňünde hasabat berýär;

- kärhanada zähmet kanunçylygyň, howpsuz zähmet we  önümçilik  kadalarynyň, düzgünleriniň  we ölçegleriniň berjaý edilişine gözegçilik edýär;   


- kärdeşler arkalaşyklarynyň ýokarky ýolbaşçy guramalarynyň kararlarynyň ýerine ýetirilişini guraýar;

- kärdeşler arkalaşyklarynyň ilkinji guramasynyň hasabat-saýlaw ýygnagy (konferensiýasy) guramanyň başlygynyň ýa-da saýlawly edarasynyň (komitetiniň) we derňew toparynyň işi baradaky hasabatlaryny diňleýär we baha berýär, olaryň täze düzümini saýlaýar we geljek döwür üçin işiň esasy ugurlaryny kesgitleýär;
- Türkmenistanyň kanunlaryndan, TKA-nyň Tertipnamasyndan, düzgünnamalaryndan we şu Düzgünnamadan gelip çykýan beýleki wezipeleri ýerine ýetirýär.

9. Kärdeşler arkalaşygynyň edarasynyň ilkinji guramasynyň ýokary edarasy kärdeşler arkalaşyklarynyň ilkinji guramasynyň umumy ýygnagydyr (konferensiýasydyr). 

10. Kärdeşler arkalaşyklarynyň ilkinji guramasynyň ýygnagynyň (konferensiýasynyň) ygtyýarlyklary:



- kärdeşler arkalaşyklarynyň saýlawly edarasyny (komitetini) (ýa-da toparyny), olaryň başlygyny, orunbasaryny saýlaýar, olaryň işiniň esasy ugurlaryny, borçlaryny we ygtyýarlyklaryny kesgitleýär;

- kärdeşler arkalaşygynyň ilkinji guramasynyň edarasynyň (komitetiniň), onuň başlygynyň we orunbasarlarynyň ygtyýarlyklarynyň möhletinden öň bes edilmegi barada karar kabul edýär;

- kärdeşler arkalaşygynyň ilkinji guramasynyň edarasynyň (komitetiniň) başlygyny we onuň orunbasarlaryny saýlamagyň tertibini kesgitleýär; 

- kärdeşler arkalaşyklarynyň ilkinji guramasynyň guramaçylyk düzümini we onuň serişdeleriniň harç edilmeginiň  esasy ýörelgelerini  tassyklaýar;

- kärdeşler arkalaşyklarynyň ilkinji guramasynda derňew işiniň görnüşlerini kesgitleýär; 

- kärdeşler arkalaşyklarynyň agzalarynyň 15-sinden azyny özünde birleşdirýän ilkinji guramada kärdeşler arkalaşyklarynyň toparyny (toparyň guramaçysyny) saýlaýar;



- kärdeşler arkalaşyklarynyň agzalarynyň 15-sinden köpüsini özünde birleşdirýän ilkinji guramada kärdeşler arkalaşyklarynyň ilkinji guramasynyň saýlawly edarasyny (komiteti), kärdeşler arkalaşyklarynyň ilkinji guramasynyň edarasynyň (komitetiniň) başlygy, onuň orunbasary (orunbasarlary) saýlaýar; 



- derňew toparyny saýlaýar;



- ilkinji guramanyň saýlawly edarasynyň (komitetiniň), derňew toparynyň hasabatlaryny diňleýär we olara baha berýär;



- senenama ýylyň iş meýilnamasyny, girdeýjileriň we çykdaýjylaryň meýilnamasyny tassyklaýar;

- umumy ýygnaklaryň (konferensiýanyň) aralygynda kärdeşler arkalaşygynyň edarasynyň (komitetiniň) hasabatlylygynyň tertibini we onuň görnüşlerini kesgitleýär; 

- kärdeşler arkalaşyklarynyň ýokarky ýolbaşçy guramalaryna öz wekillerini saýlaýar (hödürleýär);

 - köpçülikleýin şertnamalaryň (ylalaşyklaryň) ýerine ýetirilişi baradaky meselelere seredýär;

- zerurlygyna görä ilkinji guramanyň saýlawly edarasynyň (komitetiniň) agzalygyndan çykan agzasynyň ornuna täze agza saýlaýar;

- ilkinji guramanyň işini bes etmek baradaky karar kabul edýär;

- ilkinji guramanyň ygtyýarlygyna TKA-nyň Tertipnamasy we şu Düzgünnama bilen beýleki meseler degişli edilip bilner.

- “Kärdeşler arkalaşyklary, olary hukuklary we işiniň kepillikleri hakynda” Türkmenistanyň Kanunynda, Türkmenistanyň Zähmet kodeksinde, şeýle hem Türkmenistanyň Kärdeşler arkalaşyklarynyň Tertipnamasynda hem-de kärdeşler arkalaşyklarynyň ilkinji guramasynyň ygtyýarlygyna degişli edilen beýleki meseleleri seretmäge hukugy bar. 

11. Kärdeşler arkalaşyklarynyň ilkinji guramasynyň umumy ýygnagyna (konferensiýasyna) kärdeşler arkalaşyklarynyň agzalarynyň ýarysyndan köpüsi, ýygnaga (konferensiýa) saýlanan wekilleriň (delegatlaryň) azyndan 2/3 (üçden ikisi) gatnaşan bolsa olar ygtyýarly diýlip hasap edilýär. 

12. Kärdeşler arkalaşyklarynyň ilkinji guramalary TKA-nyň çäk birleşmelerine we dahylly pudaklaýyn kärdeşler arkalaşyklarynyň Geňeşlerine hasabatlydyr.
13. Ilkinji guramanyň umumy ýygnagynyň (konferensiýasynyň) aralygynda ilkinji guramanyň işini onuň saýlawly edarasy (komiteti ýa-da toparyň guramaçysy) ýerine ýetirýär. 

14. Ilkinji guramanyň saýlawly edarasynyň (komitetiniň ýa-da toparyň guramaçysynyň) ygtyýarlyklary: 
- ilkinji guramanyň adyndan döwlet häkimiýet hem-de pudaklaýyn dolandyryş edaralarynda, jemgyýetçilik birleşmelerinde we beýleki edara-kärhanalarda wekilçilik edýär;
- kärdeşler arkalaşyklarynyň tertipnamalaýyn wezipeleri bilen bagly meselelerde iş berijiniň öňünde işgärleriň hukuklaryny goraýar, iş olaryň bähbitlerine wekilçilik edýär; 
- kärdeşler arkalaşygynyň agzalarynyň gatançlarynyň gelşine gözegçilik edýär;
- kärdeşler arkalaşyklarynyň wezipe orunlarynda zähmet çekýän işgärleriň zähmet depderçelerine edilýän ýazgylaryň dogrulygyna gözegçilik edýär, zähmet depderçeleriň saklanmagy, möhürleriň ulanylmagy üçin şahsy jogapkärçilik çekýär; 
- kärdeşler arkalaşyklarynyň wezipe orunlarynda zähmet çekýän işgärleriň zähmet düzgün-tertip kadalary berjaý edilişine, olaryň hakyky işlän wagtynyň hasabyny (tabeliniň) ýöredilişine gözegçilik edýär;

- ilkinji guramanyň resmi iş kagyzlarynyň hem-de buhgalteriýa hasabatlarynyň talabalaýyk ýöredilişine jogapkärçilik çekýär;
- ilkinji guramanyň öz işleri barada köpçülikleýin habar beriş serişdelerinde we metbugatda çykyşlaryny guraýar we bu babatda TKA-nyň çäk birleşmelerine, dahylly pudaklaýyn Geňeşlere hasabat berýärler. 

15. Kärdeşler arkalaşyklarynyň ilkinji guramasynyň saýlawly edarasynyň (komitetiniň) başlygynyň ygtyýarlyklary: 
- kärdeşler arkalaşyklarynyň wezipe orunlaryna işgärleri kabul edýär we olary wezipesinden boşadýar; 

- geleşikleri baglaşýar, ynanç hatlary berýär, bank hasabatlary açýar; 
- ikinji guramanyň emlägini we beýleki serişdelerini tertipnamalaýyn maksatlar boýunça ulanýar, olaryň rejeli peýdalanylyşyna jogap berýär;

- ilkinji guramanyň işgärleri bilen zähmet şertnamalary baglaşýar we bes edýär;  
- ilkinji guramanyň gaýrygoýulmaz meselelerini çözýär we bu barada agzalaryna habar berýär; 
- işgärleriň adyndan köpçülikleýin şertnamalara (ylalaşyklara) gol çekýär;

- öz ygtyýarlygynyň çäginde TKA-nyň Tertipnamasyndan we şu Düzgünnamadan gelip çykýan beýleki wezipeleri ýerine ýetirýär. 


16. Kärdeşler arkalaşygynyň ilkinji guramasynyň saýlawly edarasynyň (komitetiniň) karary bilen guramanyň işinde kärhananyň önümçilik gurluşyna laýyklykda toparlar döredilip bilner. 
    
17. Kärdeşler arkalaşygynyň ilkinji guramasynyň saýlawly edarasynyň (komitetiniň) düzüminden onuň başlygy, başlygyň orunbasary (orunbasarlary) saýlanýar. Kärdeşler arkalaşygynyň ilkinji guramasynyň edasynyň (komitetiniň) mejlisi zerurlyga görä, ýöne azyndan ýylda iki gezek geçirilýär.
18. Kärdeşler arkalaşyklarynyň ilkinji guramasynyň we saýlawly edarasynyň (komitetiniň) ýolbaşçysyny öz haýyşy boýunça wezipesinden boşatmak, işleýän, ýaşaýan ýerini üýtgedenligi we beýleki delilli sebäplere görä kärdeşler  arkalaşyklarynyň ilkinji guramasynyň saýlawly edarasy (komiteti) bilen aragatnaşygy ýitiren agzalaryny onuň hataryndan çykarmak, olaryň deregine başgalary saýlamak kärdeşler arkalaşyklarynyň degişli saýlawly edaralarynyň mejlislerinde we guramanyň ýygnagynda (konferensiýasynda) amala aşyrylýar.

Zerur bolan halatynda öz ygtyýarlyklarynyň bir bölegini kärdeşler arkalaşygynyň kärdeşler arkalaşygynyň ilkinji guramasynyň edarasyna (komitetine) berip biler. 

19. Kärdeşler arkalaşyklarynyň ilkinji guramasynyň saýlawly edarasyny (komitetini) döretmek, onuň agzalaryny gös-göni ýygnakda, konferensiýada, gurultaýda teklip etmek we saýlamak ýa-da kärdeşler arkalaşyklarynyň degişli ýokary ýolbaşçy edarasynyň bellän sanyna we tertibine laýyklykda saýlawly edaranyň agzalygyna wekil ibermek arkaly amala aşyrylýar.

20. Kärdeşler arkalaşyklarynyň ilkinji guramasynyň saýlawly edarasynyň (komitetiniň) saýlawynyň tertibi, onuň san düzümi we ses bermegiň görnüşi kärdeşler arkalaşyklarynyň ilkinji guramasynyň ýygnagyna (konferensiýa) gatnaşýan wekilleriň sesleriniň köplügi bilen kesgitlenilýär.

21. Kärdeşler arkalaşyklarynyň ilkinji guramasynyň saýlawly edarasynyň (komitetiniň) saýlawynda kärdeşler arkalaşyklarynyň agzalarynyň dalaşgär görkezmäge, olara garşy durmaga we olaryň islendik birini tankytlamaga hukuklary bardyr. 



Umumy ýygnaga (konferensiýa) gatnaşýanlaryň (gatnaşýan wekilleriň) ýarysyndan köpüsiniň sesini alan dalaşgär saýlanan hasaplanylýar.

22. Kärdeşler arkalaşyklarynyň ynamy ödemedik topar başlygynyň, kärdeşler arkalaşyklarynyň ilkinji guramasynyň edasynyň (komitetiniň) başlygynyň we agzalarynyň möhletinden öň saýlawyny kärdeşler arkalaşyklarynyň agzalarynyň 1/3 (üçden biriniň) talaby, şeýle hem kärdeşler arkalaşyklarynyň ilkinji guramasynyň edarasynyň (komitetiniň) ýa-da ýokarky guramasynyň karary bilen geçirip bolar.     



Şu ýagdaýlarda mesele degişlilikde kärdeşler arkalaşyklarynyň ýygnagynda (konferensiýasynda), onuň saýlawly edarasynyň (komitetiniň) mejlisinde çözülýär.

23. Kärdeşler arkalaşyklarynyň ilkinji guramasynyň saýlawly edarasynyň (komitetiniň) agzalarynyň çykyp gitmegi sebäpli, onuň san düzümi ýarysyndan azalan ýagdaýynda, olaryň agzalarynyň saýlawy möhletinden öň geçirilip bilner.  


Aýratyn ýagdaýlarda kärdeşler arkalaşyklarynyň ýokarky guramasynyň razyçylygy bilen, kärdeşler arkalaşyklarynyň saýlawly edaralarynyň agzalaryny saýlawsyz bellemeklige ýol berilýär.

24. Kärdeşler arkalaşyklarynyň ilkinji guramasynyň saýlawly edaralarynyň (komitetiniň) agzalaryny degişli derňew toparlarynyň düzümine  saýlamak bolmaýar.

25. Kärdeşler arkalaşyklarynyň ähli guramalarynda we edaralarynda saýlawlar 5 (bäş) ýylda bir gezek geçirilýär.



Kärdeşler arkalaşyklarynda saýlawlary geçirmek, olaryň möhleti baradaky karary Türkmenistanyň Kärdeşler arkalaşyklarynyň Milli merkeziniň Geňeşi kabul edýär. 



Kärdeşler  arkalaşyklarynyň toparlarynyň, ilkinji  guramalarynyň  başlyklary, komitetleri her ýyl öz işleri barada ýygnaklarda (konferensiýalarda) hasabat berýärler.

26. Edara-kärhanalarynyň, guramalarynyň gurluş düzüminiň üýtgemegi sebäpli, kärdeşler arkalaşygyna agzalygy üýtgetmek    baradaky karary Türkmenistanyň Kärdeşler arkalaşyklarynyň Milli merkeziniň Geňeşi kabul edýär.

27. Kärdeşler arkalaşygynyň ilkinji guramasynyň saýlawly edarasy (komiteti) Türkmenistanyň Kärdeşler arkalaşyklarynyň Tertipnamasyna laýyklykda edara görnüşindäki tarapyň hukuklardan peýdalanýar, olaryň eýeçiliginde aýrybaşga emläkleri bardyr, olar öz adyndan emläk we emläk däl hukuklary we borçlary edinip, kazyýetde hak isleýji we jogap beriji bolup bilýär.

  28. Kärdeşler arkalaşygynyň ilkinji guramasynyň saýlawly edarasy (komiteti) işgärleriň umumy ýygnaklary (maslahatlary), şeýle hem guramaçylyk-hukuk ýa-da eýeçilik görnüşine garamazdan, edara-kärhanada we guramada işleýän gaýry jemgyýetçilik edaralary we bölümleri arkaly işgärleriň edarany, kärhanany we guramany dolandyrmagy amala aşyrmaga ýardam berýär.

          
29. Kärdeşler arkalaşygynyň edarasy (komiteti) edara-kärhanalarda we guramalarda Türkmenistanyň zähmet kanunçylygyna laýyklykda kärdeşler arkalaşyklaryň guramalarynyň işgärleriniň adyndan iş berijiler bilen bir ýyldan 3 (üç) ýyla möhlete köpçülikleýin şertnamalaryň baglaşylmagyna, şeýle hem zähmet babatynda ýerine ýetiriji ýerli häkimiýet edaralary we ýerli öz-özüňi dolandyryş edaralary bilen durmuş hyzmatdaşlygy hakyndaky ylalaşyklary işläp taýýarlamaga we baglaşmaga gatnaşýarlar, köpçülikleýin şertnamalaryň (ylalaşyklaryň) ýerine ýetirilmegine ýardam berýärler we  gözegçilik edýär.  

30. Kärdeşler arkalaşygynyň ilkinji guramasynyň edarasy (komiteti) kärhanalarda täze tehnikany we öňdebaryjy tehnologiýalary, sanly ulgamy önümçilige ornaşdyrmak, ony dolandyrmak, işiň  hilini we netijeliligini ýokarlandyrmak, ýaşaýyş jaýlaryny we durmuş-medeni maksatly desgalaryny gurmagyň we abatlamagyň meýilnamalaryny işläp düzmek meseleleri boýunça döwlet häkimiýet we dolandyryş edaralaryna, ýerli öz-özüňi dolandyryş edaralaryna teklipleri girizýärler.
31. Kärdeşler arkalaşygynyň edarasy (komiteti) köpçülikleýin şertnama (ylalaşyk) boýunça üstüne alnan borçnamalaryň, şol sanda edara-kärhanada we guramada zähmet we durmuş şertlerini gowulandyrmak, işgärlere ýaşaýyş-durmuş we medeni taýdan hyzmat etmek we kärdeşler arkalaşygy guramasynyň agzalarynyň bähbitlerine degişli beýleki meseleler boýunça çäreleriň ýerine ýetirilişi barada iş berijileri (olaryň wekillerini), şeýle hem edara-kärhananyň, guramanyň we edaranyň wezipeli adamlaryny diňlemäge  haklydyr.

32. Iş berijileriň (olaryň wekilleriniň), şeýle hem edara-kärhananyň, guramanyň we edaranyň wezipeli adamlarynyň köpçülikleýin şertnama (ylalaşyk) boýunça borçnamalaryny ýerine ýetirmedik ýa-da Türkmenistanyň zähmet kanunçylygyny, zähmeti goramak hakynda beýleki kadalaşdyryjy hukuk namalaryny, şeýle hem tehniki howpsuzlyk we önümçilik sanitariýasy boýunça kadalary we düzgünleri, zähmetiň bellenilen şertlerini dogry ulanmagy we zähmete hak tölemegiň düzgünini, olary tölemegiň möhletini bozan ýagdaýlarynda, kärdeşler arkalaşyklarynyň ilkinji guramalarynyň edaralary (komitetleri) Türkmenistanyň zähmet kanunçylygyna laýyklykda görkezilen kemçiliklere ýol beren kärhananyň, edaranyň we guramanyň ýolbaşçy işgärini (onuň wekilini), wezipeli adamsyny jogapkärçilige çekmek we wezipesinden boşatmak baradaky meseläni ýokarda duran (etrapdan pes bolmadyk)  kärdeşler arkalaşygynyň guramasynyň, ýokarda duran iş berijiniň öňünde goýmaga haklydyr (Türkmenistanyň Zähmet kodeksiniň 46-njy we 168-nji maddalary). 
33. Kärdeşler arkalaşygynyň ilkinji guramasynyň edarasy (komiteti) Türkmenistanyň zähmet kanunçylygyna laýyklykda iş beriji bilen bilelikde pul sylaglarynyň, beýleki höweslendiriş tölegleriniň möçberlerini, şeýle hem maddy, şol sanda şahsy (indiwidual) we birgezeklik kömegiň we ýylyň iş netijeleri boýunça pul sowgatlarynyň möçberini kesgitleýär.

34. Kärdeşler arkalaşygynyň ilkinji guramalarynyň edaralary (komitetleri) edara-kärhanalarda we guramalarda önümçiligi ýokarlandyrmak, iş bilen üpjün etmek, işiň netijeliligi we hili, zähmeti guramagy, zähmeti goramagy, zähmete hak tölemegi kämilleşdirmek, işgärler üçin zähmetiň howpsuz we sagdyn şertlerini döretmek boýunça dürli maksatnamalary we taslamalary amala aşyrmaga gatnaşýarlar. 
Kärdeşler arkalaşygynyň ilkinji guramalarynyň edaralary (komitetleri) iş berijiler (olaryň wekilleri) bilen bilelikde ykdysady, durmuş we beýleki meseleler boýunça maslahatlary, okuwlary guraýarlar, öňdebaryjy tejribäni giňden ýaýradýarlar.
35. Kärdeşler arkalaşygynyň ilkinji guramalarynyň edaralary (komitetleri) öz hukuklaryny, öz agzalarynyň hukuklaryny we bähbitlerini araýarlar we olary goraýarlar, kazyýetde çykyş edýärler, kazyýet we beýleki edaralara jemgyýetçilik goraýjylary hökmünde gatnaşýarlar. 
Işgär bilen baglaşylan zähmet şertnamasyny iş berijiniň başlangyjy boýunça bes etmek maksady bilen iş beriji kärdeşler arkalaşygynyň edarasynyň (komitetiniň) onuň razylygyny almak üçin oňa ýüz tutan mahalynda, kärdeşler arkalaşygynyň edarasynyň (komitetiniň) mejlisiniň geçiriljek senesi, wagty we ýeri barada kärdeşler arkalaşygynyň edarasy (komiteti) işgäri ýazmaça habarly edýär. 
36. Kärdeşler arkalaşygynyň ilkinji guramalarynyň edarasynyň (komitetiniň) mejlisi işgäriň gös-göni gatnaşmagynda geçirilýär. Eger-de işgär kärdeşler arkalaşygynyň ilkinji guramasynyň edarasynyň (komitetiniň) mejlisine gelmedik ýa-da oňa gatnaşmakdan boýun gaçyran halatynda, kärdeşler arkalaşygyň ilkinji guramasynyň edarasynyň (komitetiniň) mejlisi başga möhlete, ýagny, 10 (on) senenama laýyk günden köp bolmadyk wagta geçirilýär. Eger-de işgär kärdeşler arkalaşygynyň edarasynyň (komitetiniň) mejlisine gaýtadan gelmedik halatynda, onda kärdeşler arkalaşygynyň ilkinji guramasynyň edarasy (komiteti) mejlisi işgäriň gatnaşmadyk ýagdaýynda geçirýär. Bu barada mejlisiniň teswirnamasynda bellik edilýär. 
37. Kärdeşler arkalaşygynyň ilkinji guramalarynyň edaralary (komitetleri) tertipnamalaýyn talaplaryň ýerine ýetirilmegi, şeýle hem kärdeşler arkalaşyklarynyň hukuklaryna we bähbitlerine degişli beýleki meseleler boýunça kärdeşler arkalaşyklarynyň agzalaryny diňleýärler. 
38. Kärdeşler arkalaşygynyň ilkinji guramalarynyň edaralary (komitetleri) edara-kärhanalarda we guramalarda iş berijilerden (olaryň wekillerinden)  işgärleriň ýaşaýyş-durmuş şertleriniň ýagdaýy, işgärleriň goraglylygynyň derejesi barada, şeýle hem olaryň zähmet hukuklaryna we kanuny bähbitlerine degişli beýleki meseleler boýunça zerur maglumatlary almaga haklydyr.
39. Kärdeşler arkalaşygynyň ilkinji guramalarynyň edaralary (komitetleri) kärdeşler arkalaşyklarynyň ýokarky  edaralarynyň kararlarynyň we  çözgütleriniň  ýerine ýetirilmegini üpjün edýärler.

40. Kärdeşler arkalaşygynyň ilkinji guramalarynyň edaralary (komitetleri) iş berijiler (olaryň wekilleri) bilen bilelikde ýaryşlary, sergileri guraýarlar,  ýeňijileri kesgitleýärler we olara hormat hatlary we pul sowgatlary bilen sylaglamak barada meseläni çözýär. 
42. Kärdeşler arkalaşygynyň ilkinji guramalarynyň edaralary (komitetleri) iş berijiler (olaryň wekilleri)  bilen bilelikde  önümçiligiň öňdebaryjylaryny Türkmenistanyň Kärdeşler arkalaşyklarynyň Hormat Haty bilen sylaglamak baradaky meseläni seredýärler, ýeňijiler we hünär boýunça önümçiligiň öňdebaryjylary bilen duşuşyklary guraýarlar. 

            
41. Kärdeşler arkalaşygynyň ilkinji guramalarynyň edaralary (komitetleri) iş berijiler  bilen bilelikde edara-kärhanalarda we guramalarda oýlap tapyjylaryň we rasionalizatorçylary goldaýarlar we olaryň tekliplerini önümçilige ornaşdyrylmagyna  ýardam edýärler, olary höweslendirýärler. 

  42. Kärdeşler arkalaşygynyň ilkinji guramalarynyň edaralary (komitetleri) edara-kärhananyň we guramanyň içerki düzgün-tertip kadalary kärdeşler arkalaşygynyň ilkinji guramasynyň edarasy (komiteti) bilen ylalaşylyp, ýolbaşçy (iş beriji, onuň wekili) tarapyndan tassyklanylýar.  
  43. Edara-kärhananyň we guramanyň ýolbaşçysy, iş beriji kärdeşler arkalaşygynyň ilkinji guramasynyň edarasy (komiteti)  bilen ylalaşyp, şulary amala aşyrýar:

1) zähmete hak tölemegiň görnüşlerini belleýär:

2) wagta görä hak tölenýän görnüşinde tarif ölçegleri we/ýa-da zähmete hak tölemegiň aýlyk görnüşi ulanylýan kärleriň (işleriň) sanawyny kesgitleýär;

3) nyrh (tarif) ölçegleri boýunça tölenýän kärleriň we işleriň sanawyny kesgitleýär;

4) hünär (kär) derejesini (topary) bermegiň derejesini, tertibini, hünär häsiýetnamalaryny, şeýle hem olaryň berilmeginiň ölçeglerini belleýär;

5) edara-kärhana we gurama tarapyndan alnan peýdasynyň  hasabyna döredilýän gaznadan ýyllyk işiň jemleri boýunça işgärleri sylaglamak, höweslendiriş tölegleri, pul sowgatlary hakynda düzgünnamany tassyklaýar;

6) önümçilik kadasyny (iş wagtyny), hyzmat ediş kadalaryny we işgärleriň sanynyň kadalaşdyrmalary işe girizmek we olara täzeden garamak baradaky meseleleri çözýär;
7) Türkmenistanyň kanunçylygynda göz öňünde tutulan ýagdaýlarda ýetginjekleri, 18 ýaşa ýetmedikleri, göwreli aýallary, şeýle hem has ýeňil işe geçirilmäge mätäçlik çekýän beýleki adamlar üçin peseldilen kadalary belleýär;

8) işe täze başlan işgärler üçin tehniki howpsuzlyk we önümçilik arassaçylyk kadalaryny öwretmegi guraýar;

9) işgärleriň hünärini ýokarlandyrmak, şeýle hem hünär derejesini kämilleşdirmek maksady bilen okuwlary (kurslary), tälim okuwlaryny (treningi), maslahatlary guraýar;

10) Türkmenistanyň zähmet kanunçylygyna laýyklykda zerur ýagdaýlarda işgärleriň hünärlerini utgaşdyrmaga rugsat berýär, şeýle hem ony tölemegiň tertibini we şertlerini belleýär;

11) kärhananyň sehlerini, uçastoklaryny, bölümlerini, beýleki içerki birliklerini ýolbaşçy, inžener-tehniki işgärleriň zähmetine hak tölemek boýunça degişli topara (derejä) eltmek, şeýle hem tassyklanan görkezijilere laýyklykda önümçiligiň möçberiniň üýtgedilmegi  bilen baglylykda, olary bir topardan (derejeden) beýleki topara (derejä) geçirmäge degişli meseleleri çözýär.
44. Önümçilik we durmuş maksatly täze we durky täzelenýän desgalaryň sanitariýa we tehniki taýdan gözegçilik edýän degişli edaralaryň we kärdeşler arkalaşygynyň ilkinji guramasynyň edarasy (komiteti) bilen ylalaşyp olaryň ulanylmaga berilmegine ýol berilmeýär.
45. Ýolbaşçy (iş beriji) berlen hukuklaryň çäklerinde kärdeşler arkalaşygynyň ilkinji guramasynyň edarasy (komiteti) bilen ylalaşyp, şulary amala aşyrýar:

1) pudaklaýyn çäkleriň esasynda işgärlere ýörite eşikleri, ýörite aýakgaby we beýleki şahsy gorag serişdelerini, sabyny we beýleki zyýansyzlandyryjy serişdeleri tölegsiz almaga hukuk berýän işleriň we kärleriň sanawlaryny belleýär;

2) saglygy goraýyş edaralarynyň teklipleri we görkezmeleri boýunça süýt ýa-da beýleki şoňa deňeşdirilen iýmit önümlerini almaga hukuk berýän işleriň we kärleriň sanawyny belleýär;

3) üznüksiz hereket edýän önümçiliklerde (sehlerde, bölümlerde, uçastoklarda, beýleki birliklerde) hem-de önümçilik şertleri boýunça işgärleriň şol derejeleri üçin bellenilen hasap döwri boýunça iş wagtynyň iş sagatlarynyň kadaly mukdaryny her günlük ýa-da hep hepdelik dowamlylygyny berjaý edip bolmaýan käbir önümçiliklerde işgärleriň wagtynyň jemi hasabyny işe girizmäge ygtyýar berýär;
4) zähmet rugsatlaryny bermegiň nobatlylygyny belleýär, onuň tertibini tassyklaýar;

5) bäş günlük iş hepdesinde çalşyk tertibini tassyklaýar;

6) kadalaşdyrylmadyk iş günli işgärlere Türkmenistanyň kanunçylygyna laýyklykda we degişli kärdeşler arkalaşygynyň ilkinji guramasy bilen ylalaşyp, ministrlik, pudak edarasy ýa-da beýleki döwlet edaralary tarapyndan tassyklanan kadalaşdyrylmadyk iş günli işgärleriň wezipe sanawyna laýyklykda goşmaça zähmet rugsatlarynyň dowamlylygyny belleýär;

7) ýetginjekleri, 18 ýaşa ýetmedikleri, işe kabul etmegi ýardam berýär;
8) Türkmenistanyň kanunçylygynda göz öňünde tutulan ýagdaýlarda utgaşykly iş meseleleri özbaşdak çözýär.
46. Zähmeti goramak boýunça kadalarda işler ýerine ýetirilende berjaý edilmegi zähmetiň howpsuz şertlerini üpjün etmek üçin zerur bolan talaplaryň bolmadyk ýagdaýynda, iş beriji  kärdeşler arkalaşygynyň ilkinji guramasynyň edarasy (komiteti) bilen ylalaşyp, zähmetiň howpsuz şertlerini üpjün edýän çäreleri amala aşyrýar. 
47. Iş beriji (onuň wekili) edara-kärhananyň we guramanyň kärdeşler arkalaşygynyň ilkinji guramasynyň edarasy (komiteti) bilen bilelikde zähmeti goramak boýunça gözükdirijini tassyklaýar.
48. Iş beriji (onuň wekili) edara-kärhananyň we guramanyň beýleki wezipeli adamlaryň dynç günlerinde, iş güni däl baýramçylyk we hatyra günlerinde Türkmenistanyň zähmet kanunçylygynda göz öňünde tutulan iş wagtyndan daşary işe çekilmegi diňe kärdeşler arkalaşygynyň ilkinji guramasynyň edarasy (komiteti) bilen ylalaşylyp, iş berijiniň buýrugy bilen amala aşyrylýar.
49. Türkmenistanyň zähmet kanunçylygynda göz öňünde tutulan ýagdaýlardan başga, kärdeşler arkalaşygynyň ilkinji guramasy bilen deslapdan ylalaşmazdan, zähmet şertnamasynyň iş berijiniň başlangyjy boýunça ýatyrylmagyna (bozulmagyna) ýol berilmeýär (Türkmenistanyň Zähmet kodeksiniň 45-nji maddasynyň 1-nji bölegi).

Kärdeşler arkalaşygynyň ilkinji guramasynyň edarasy (komiteti) iş berijiniň (ýa-da onuň wekiliniň, zähmet şertnamasyny ýatyrmaga (bozmaga) hukugy bolan adamyň) zähmet şertnamasyny ýazmaça beren gününden on gün möhletde işgär bilen zähmet gatnaşyklaryny bes etmäge razylyk (ýa-da razylyk bolmadyk halatda) meselesi boýunça kabul edilen karar barada iş berijä ýazmaça görnüşde bermeli.
50. Eger zähmet jedelleri boýunça toparda işgär bilen iş berijiniň arasynda ylalaşyk gazanylmadyk bolsa, Türkmenistanyň zähmet kanunçylygynyň düzgünlerine laýyklykda, edara-kärhananyň we guramanyň  kärdeşler arkalaşygynyň ilkinji guramasynyň edarasy (komiteti) işgärleriň arzalary boýunça özbaşdak ýa-da toparlaýyn zähmet jedellerine garaýar. 
Kärdeşler arkalaşygynyň ilkinji guramasynyň edarasy (komiteti) öz başlangyjy bilen ýa-da prokuroryň garşylyknamasy boýunça zähmet jedelleri boýunça toparyň Türkmenistanyň kanunçylygyna çapraz gelýän kararyny ýatyrýar. 
Kärdeşler arkalaşygynyň ilkinji guramasynyň edarasy (komiteti) zähmet jedelleri boýunça toparyň kararyny güýjünde galdyrmaga ýa-da ýatyrmaga we şol zähmet jedeli boýunça täze karar çykarmaga haklydyr.
51. Kärdeşler arkalaşygynyň ilkinji guramasynyň edarasy (komiteti) iş bilen baglanyşykly şikes ýa-da saglyga zeper ýetme bilen işgäre (işgärlere) ýetirilen zyýanyň (zeleliň) kärhana, edara we gurama tarapyndan öwezini dolmak hakynda  iş berijiniň (onuň wekiliniň) ýa-da beýleki wezipeli adamlaryň karary bilen razy däl işgärleriň arzalaryna we şikaýatlaryna garaýar. Närazaçylykly ýagdaý dörän pursatynda kärdeşler arkalaşygynyň ilkinji guramasynyň edarasy (komiteti), jebir çekeniň ýa-da gyzyklanýan adamyň razylygyny alyp, kazyýete hak isleýiş arza bilen ýüzlenmäge we seljerişe gatnaşmaga haklydyr.

52. Kärdeşler arkalaşygynyň ilkinji guramasynyň edarasy (komiteti) işgärlere şypahana bejergisine, dynç alyş merkezlerine, öýlerine, şypahanalara, we sagaldyş edaralaryna ýollamanamalary berýärler, çagalary çagalar-sagaldyş merkezlerine we beýleki edaralara ýollaýar, işgärlere we olaryň maşgala agzalaryna saglygy goraýyş hyzmatlarynyň guralyşyna gözegçilik edýär.
53. Kärdeşler arkalaşygynyň ilkinji guramasynyň edarasy (komiteti) iş berijiniň ýaşaýyş jaý-medeni gurluşyk meýilnamalaryny ýerine ýetirişini barlaýar, ýaşaýyş jaý gaznasynyň, kärhanada, edarada we guramada bar bolan we onuň işgärlerine hyzmat edýän jemagat-durmuşy kärhanalarynyň (birlikleriň),  naharhanalaryň we beýleki söwda hem-de jemgyýetçilik iýmiti kärhanalarynyň (birlikleriň) talabalaýyk ulanylyşyna gözegçilik edýär.

54. Kärdeşler arkalaşygynyň ilkinji guramasynyň saýlawly edarasy (komiteti) iş beriji bilen bilelikde aýallaryň, ýetginjekleriň, kämillik ýaşyna ýetmedikleriň, ýaşlaryň, maýyplaryň saglygyny goramak, şeýle hem olaryň zähmet we durmuş şertlerini gowulandyrmak üçin Türkmenistanyň kanunçylygynda bellenilen ýeňillikleriň we artykmaç hukuklaryň berjaý edilmegine gönükdirilen çäreleri amala aşyrmaga ýardam berýärler.  
55. Kärdeşler arkalaşygynyň ilkinji guramalarynyň edaralary (komitetleri) iş beriji bilen bilelikde işgärlere pul sylagyny bermek, ýaşaýyş jaýyny we umumy ýaşaýyş jaýynda ýerleri paýlamak, olaryň zähmetini goramak, işden boşatmak, medeni-köpçülikleýin we sport işlerini ösdürmäge serişdeleri ulanmak baradaky meseleleri ara alyp maslahatlaşýarlar. 
56. Edara-kärhananyň we guramanyň iş berijisi kärdeşler arkalaşygynyň ilkinji guramasynyň edarasyna (komitetine) onuň işine ýardam berýär, işgärleriň ýygnaklaryny geçirmek üçin ýardam berýär we zerur bolan mümkinçilikleri döredýär. 
57. Edara-kärhananyň we guramanyň hasabynda duran medeni-aň-bilim, sport-sagaldyş işlerini geçirmek üçin niýetlenilen jaýlar, desgalar, seýilgähler  işgärleriň we olaryň maşgala agzalarynyň arasynda degişli çäreleri geçirmek üçin kärdeşler arkalaşygynyň ilkinji guramasynyň edarasyna (komitetine) tölegsiz (muzdsyz) ulanmaga berilýär. 
58. Edara-kärhana we gurama tarapyndan kärendesine alnan we görkezilen maksatlar üçin niýetlenilen binalar, jaýlar, desgalar kärhananyň, edaranyň we guramanyň iş otagyny we serişdelerini (enjamlaryny) kärdeşler arkalaşygynyň ilkinji guramasyna edarasyna (komitetine)  tölegsiz (muzdsyz) ulanmaga berilýär. 

59. Edara-kärhana we gurama öz serişdeleriniň hasabyna satyn alan medeni-durmuş we sport enjamlaryny komitetlere hasapdan hasaba muzdsuz  berip bilýärler.
60. Kärdeşler arkalaşygynyň ilkinji guramalarynyň edaralary (komitetleri) öz ygtyýarlygyna berilýän binalaryň, jaýlaryň, desgalaryň, baglaryň we seýilgähleriň, şeýle hem çagalaryň sagaldyş meýdançalarynyň dogry ulanylmagyna gözegçilik edýär, olarda tertibi belleýär, işgärleriň we olaryň maşgala agzalarynyň arasynda medeni-aň-bilim, sport-sagaldyş işleriniň geçirilmegini guraýar. 
61. Kärdeşler arkalaşygynyň ilkinji guramasynyň edarasynyň (komitetiniň) başga işlerden boşadylan ýolbaşçysy hökmünde saýlanan işgärlerine öz ygtyýarlyklarynyň möhleti tamamlanandan soň (ýa-da täze möhlete saýlanmandygy sebäpli) ozalky işi (wezipesi) berilýär, onuň bolmadyk ýagdaýynda bolsa – şol ýa-da işgäriň razylygy bilen beýleki bölümde ýa-da beýleki edara-kärhanada we guramada şoňa deňeçer iş berilýär. 

62. Kärdeşler arkalaşygynyň ilkinji guramasynyň saýlawly edarasynyň (komitetiniň) düzümine saýlanan we öz önümçilik işinden boşadylmadyk işgärleriň kepillendirme şertleri köpçülikleýin şertnamada (ýa-da ylalaşykda) göz öňünde tutulan halatynda kärdeşler arkalaşygy guramasynyň ýokarky edarasynyň deslapky razylygy bolmazdan, iş beriji tarapyndan kärdeşler arkalaşygynyň ilkinji guramasynyň edarasynyň (komitetiniň) başlygy başga işe (wezipä) geçirilip ýa-da olara düzgün-tertip temmisi berlip bilinmez. Şonuň ýaly-da, kärdeşler arkalaşygynyň edarasynyň (komitetiniň) agzalary, kärdeşler arkalaşygy toparynda onuň başlygy we başlygyň orunbasary kärdeşler arkalaşygynyň ilkinji guramasynyň edarasynyň (komitetiniň) deslapky razylygy bolmazdan iş beriji tarapyndan başga işe (wezipä) geçirilip ýa-da olara düzgün-tertip temmisi berlip bilinmez.
63. Türkmenistanyň zähmet kanunçylygynda ýa-da köpçülikleýin şertnamada (ylalaşykda) göz öňünde tutulan halatynda zähmet şertnamasyny ýatyrmagyň umumy tertibinden başga, önümçilik işinden boşadylmadyk kärdeşler arkalaşygynyň ilkinji guramalarynyň edaralarynyň (komitetleriniň)  başlyklary we agzalary bilen zähmet şertnamalarynyň kärdeşler arkalaşygynyň ilkinji guramasynyň ýokarky edarasynyň deslapky razylygy bolmazdan, iş berijiniň başlangyjy bilen ýatyrylmagyna ýol berilmeýär. 

